Keshav se driekuns-bal eintlik 'n 'flater' | Netwerk24
Deur Tinus van Staden 22 Junie 2021 06:22
'n Duisend dinge het deur Keshav Maharaj se kop gemaal net voordat hy Maandag sy driekuns-bal geboul het . . . en toe kies hy die verkeerde aflewering.
"Dit gebeur nie gereeld dat jy in so 'n situasie beland nie," het Maharaj gesê ná die Proteas se oorwinning met 158 lopies in die tweede toets teen die Wes-Indiese Eilande in St. Lucia.
Kagiso Rabada en Lungi Ngidi duik vir Keshav Maharaj plat in hul feesviering van sy driekuns Maandag in die tweede toets teen die Wes-Indiese Eilande in St. Lucia. Foto: Getty Images
"Daar was soveel gedagtes oor watter aflewering om af te stuur, maar toe besluit ek om te bly by dít wat vir my gewerk het.
"Ek het die bal per ongeluk na die bykant afgestuur. Ek kon 'n baie beter aflewering geboul het."
Maar gelukkig vir Maharaj het Joshua da Silva die bal gevolg en randjie bygekry. Wiaan Mulder het 'n briljante eenhand-vangkans op byglip geniet.
"Wiaan moet volle krediet kry vir daardie ongelooflike vangkans. Wat ook al hy wil eet of drink vanaand, sal op my wees."
Maharaj, wat ook 'n oes van vyf paaltjies verower het, is ná dese slegs die tweede Suid-Afrikaner wat met 'n toets-driekuns spog. Die eerste was die snelbouler Geoff Griffin, wat dit in 1960 teen Engeland op Lord's vermag het.
Maharaj was voor die begin van Maandag se vierde dag reeds in 'n goeie bui. Die Proteas se mediabeampte het 'n video op sosiale media gedeel waar hy en Keegan Petersen die liedjie "Stand by me" uit volle bors sing terwyl hulle opwarm.
"Eerstens het ek nie geweet dit gaan op sosiale media geplaas word nie," lag Maharaj.
"Ek het 'n bietjie pret gehad saam met die ouens. Dit is lang, harde dae van toetskrieket, so dit is goed om in 'n ligte luim te wees voordat jy op die veld gaan, en 'n bietjie energie te bou.
"Ek dink wel nie ek sal binnekort vir Idols inskryf nie. Ek en Keegs speel baie krieket saam in Suid-Afrika (vir die Dolphins) en ons geniet dit om nonsens te praat, of te sing in dié geval.
"Gelukkig het ons gewen, so ek sal nie té veel getart word daaroor nie."
He woke up with a song in his heart this morning. ?? ?? ?? ??
Way to go Kesh!??????????‍????????????????@keshavmaharaj16 #hattrick #WIvSA pic.twitter.com/K1socYnqGR
— Sipokazi Sokanyile (@sipokazis86) June 21, 2021
Maharaj sê die span is baie tevrede met die reekssege van 2-0, maar sien dít net as die begin. Hy het sy naatboul-vennote, Kagiso Rabada, Anrich Nortjé, Lungi Ngidi en Mulder, krediet gegee vir hul vertonings.